પોતાને સીમંત આવ્યું હોવા છતાં સાસરિયામાંથી કોઈએ પોતાના પિતાને આવા મંગલ પ્રસંગે કંકોતરી સરખીયે ન લખી તેથી દુ:ખી થઈને, કુંવરબાઈએ સામે ચાલીને સાસુને ઉપર પ્રમાણે કહ્યું, પિયરમાં એને હવે પિતા નરસિંહ મહેતા સિવાય બીજું કોઈ રહ્યું નહોતું. ભાઈ મોટો થઈ, પરણીને મૃત્યુ પામ્યો હતો. અને એની પાછળ મા પણ સ્વર્ગે સિધાવી હતી. બાકી રહ્યા હતા એક પિતા. એમને મન હરિની ભક્તિ સિવાય દુનિયામાં બીજું કોઈ કાર્ય કરવા જેવું ન હતું. નહિ ખેતી કે નહિ કોઈ ઉદ્યમ-વેપાર. આવા નરસિંહ મહેતાની દરિદ્રતાનો પાર નહિ. ઘરમાં ખાવાનું છે કે નહિ, એની પણ એમને ચિંતા નહિ. અને છતાં એમનું ઘર સાધુસંતોથી ઊભરાતું જ હોય !